שוש עטרי

שושנה (שוש) עטרי (24 בנובמבר 1949 – 1 באפריל 2008) הייתה קריינית ושדרנית רדיו, מנחת טלוויזיה ושחקנית ישראלית. אחותן של יונה וגלי עטרי.

ביוגרפיה
שושנה עטרי נולדה וגדלה בשכונת שעריים שבעיר רחובות. היא הייתה בת שישית במשפחה, אשר מנתה לבסוף שבעה ילדים: שני אחים וחמש אחיות, ובהן יונה וגלי עטרי. אביה, שלום עטרי, היה תלמיד-חכם ובעל דוכן ירקות בשוק. אמה נעמי הייתה אחראית על פרנסתה של המשפחה, לאחר שאביה נפטר והמשפחה עברה לתל אביב.

מאוחר יותר, בנערותה, נשלחו היא ואחותה גלי מהבית כל אחת לפנימייה נפרדת, שוש לפנימיית עיינות וגלי לפנימיית הדסים. לנוכח התנגדותן של השתיים להפרדה ביניהן לאחר ששוש ביקרה את גלי, הועברה לבסוף גם שוש לפנימיית הדסים, ושם גם החלה לקריין רדיו במסגרת תחנת השידור, שהקים בן מחזורה ד"ר שמעון ברק.

במהלך שנות ה-70, עטרי הייתה בזוגיות עם שאול ויצמן, בנו של נשיא המדינה עזר ויצמן.

ב-1990 עטרי נישאה לשחקן עמי אושפיץ, והשניים התגרשו ב-25 ביולי 1990 כחמישה חודשים בלבד לאחר שהתחתנו. לעטרי לא היו ילדים.

ב-1999 לקתה עטרי באי-ספיקת כליות סופנית. בנובמבר 2000 עברה השתלת כליה, וכשלוש שנים לאחר מכן חזרה לשדר ברדיו.

רדיו
ממוזער|חדר קריינים על שם שוש עטרי, מתחם אולפני "קול ישראל", בסמוך לקריה, תל אביב
את שירותה הצבאי עשתה עטרי כקריינית בגלי צה"ל. לאחר שחרורה הצטרפה לקול ישראל, שם השתלבה בתחילה כקריינית, ועורכת ומגישת מוזיקה.

עם הקמת רשת ג' בשנת 1976, ולאורך כל שנות השמונים, הייתה עטרי מזוהה כאחת מהכוכבות הגדולות של התחנה. בין תוכניות המוזיקה הבולטות שהגישה לאורך השנים: "דיסקו", "חדש חדיש ומחודש" (בעריכת טוני פיין) ו"לוהט", תוכנית אישית, שאותה החלה להגיש בתחילת שנות ה-90, ובמסגרתה גם אירחה וראיינה אמנים באולפן. במסגרת לוח שידורי הקיץ של התחנה, בימי החופש הגדול, שידרה עטרי את התוכנית "שלושה בגיגית" יחד עם דודו דותן (סטלה טמפרטורה) ורויטל עמית (בפינות ההומור, סבתא אטה אישטנם ונכדתה צחית).

מלבד תפקידה כשדרנית ברשת ג', הגישה עטרי את קטעי המעבר המוזיקליים בתוכנית הספורט "שירים ושערים" ששודרה ברשת ב' (על כך, זכתה גם לאזכור במערכון, שכתב יוסי בנאי, על התוכנית לשלישיית "הגשש החיוור"). בנוסף, עבדה כתקליטנית, בעיקר בערבי דיסקו, במועדונים ובדיסקוטקים, והייתה מוכרת כתקליטנית הישראלית הראשונה.

בקיץ 1996, לאחר כ-20 שנות עבודה בקול ישראל, עזבה עטרי את רשת ג' ויחד עם גדעון לב ארי הייתה מבין מקימי תחנת הרדיו האזורי "רדיו לב המדינה", שם שימשה האחראית על השדרים ומנהלת התוכניות, וכן שימשה מגישה בכירה והגישה תוכנית יומית בת שעתיים.

ב-2003 חזרה עטרי לשדר ברשת ג'. לאחר כשנה התפטרה בשל שכרה הנמוך, וחזרה לרדיו לב המדינה לשדר תוכנית יומית בשם "עכשיו שוש".

טלוויזיה ומשחק בתיאטרון
במקביל לעבודתה ברדיו, עטרי הנחתה את שעשועון הטלוויזיה "פיצוחים" ששודר בטלוויזיה החינוכית.

ב-2000 השתתפה בהצגה "יש לי כנרת" בתיאטרון באר שבע.

ב־2007 שיחקה בעונה הראשונה של הסדרה "הכל דבש" בערוץ 2 בתפקיד נילי, אם המשפחה ואשתו של פולי, שכיכב בתפקיד עצמו.

מוזיקה וספרות
עטרי כתבה שלושה שירים, שהתפרסמו באלבומיה של גלי, אחותה, איתה היו לה יחסים קרובים במיוחד: השיר "בוא היום", מתוך האלבום "נסיך החלומות" (1978), והשירים "פני בובה" ו"למה לך", מתוך האלבום "קח אותי הביתה" (1981).

ב־2004 יצא לאור ספרה "סודות ושקרים" בהוצאת ידיעות אחרונות.

פטירתה
ב־1 באפריל 2008 עטרי נפטרה בדירתה בשכונת בבלי בתל אביב לאחר שלקתה בהתקף לב. אחיותיה יונה וגלי הן שמצאו אותה ללא רוח חיים כמה שעות לאחר מכן כשבאו לחפשה בדירתה אחרי שלא השיבה לטלפון. למחרת, 2 באפריל 2008, היא הובאה למנוחות בבית העלמין ירקון.

בשנת 2012 פורסם כי איברים מגופתה נשמרו במכון לרפואה משפטית באבו כביר ללא ידיעת משפחתה, דבר שהציב את שמה בין המקרים שנכרכו בפרשת שמירת האיברים שזכתה להד ציבורי רחב.

הנצחה והוקרה
ב-2009, במלאת שנה למותה, נחנך חדר קריינים חדש ב"קול ישראל" על שמה.

ב-11 באוקטובר 2012 נחנך בנתניה רחוב על שמה.

בשנת 2020, במסגרת העונה הרביעית של תוכנית הסאטירה, "היהודים באים", גילם יניב ביטון את שוש עטרי במערכון על שעשועון הטלוויזיה, "פיצוחים". שנתיים לאחר מכן, במסגרת העונה החמישית של התוכנית (2022), המשיך ביטון לגלם את דמותה של שוש עטרי במערכון על תוכנית הרדיו, "חדש, חדיש ומחודש". לצידו של ביטון גילם מוני מושונוב את טוני פיין, עורך המוזיקה של התוכנית.

קישורים חיצוניים


 אתי אברמוב, "כבר הייתי מוכנה למות" - ריאיון עם שוש עטרי, ב"עיתון תל אביב", 14 בנובמבר 2003



 החזון ושברו, ריאיון עם שוש עטרי, באתר "סוכן תרבות", 5 באוגוסט 2008
 גיל רובינשטיין, על חדש חדיש ומחודש ושוש עטרי - Radio Ga Ga, בבלוג "גילרו. קום", 24 בנובמבר 2012



עם מותה








הערות שוליים

קטגוריה:שדרניות רדיו ישראליות
קטגוריה:שדרני רדיו ישראלים
קטגוריה:מנחות טלוויזיה ישראליות
קטגוריה:בוגרות פנימיית הדסים
קטגוריה:בוגרי פנימיית הדסים
שוש
קטגוריה:רחובות: אישים
קטגוריה:חיילי גלי צה"ל
קטגוריה:סגל קול ישראל
קטגוריה:הטלוויזיה החינוכית הישראלית - אישים
קטגוריה:סגל רדיו לב המדינה
קטגוריה:שירים ושערים
קטגוריה:נשים הקבורות בבית הקברות ירקון
קטגוריה:שיכון בבלי: אישים
קטגוריה:ישראליות שנולדו ב-1949
קטגוריה:ישראלים שנולדו ב-1949
קטגוריה:ישראליות שנפטרו ב-2008
קטגוריה:ישראלים שנפטרו ב-2008